**Kalle Anders Berglund** (s. 11. maaliskuuta 1996 Jämshög, Blekinge) on ruotsalainen keskimatkojen juoksija.

Kalle Berglund aloitti urheilu-uransa jääkiekkoilijana ja kehitti itseään kiekkoilua varten kestävyysjuoksulla. Hän siirtyikin 17-vuotiaana yleisurheiluun ja erikoistui kestävysjuoksuun. Hän nousi Ruotsin kansalliseen kärkeen 18-vuotiaana vuonna 2014 sijoittuessaan Ruotsin mestaruuskilpailuissa 800 metrillä hopealle Andreas Almgrenin voittaessa. Samana vuonna nuorten MM-kisoissa Yhdysvaltain Eugenessa hän sijoittui loppukilpailussa seitsemänneksi. Seuraavana vuonna 2015 hän saavutti jälleen 800 metrillä Ruotsin-mestaruushopeaa Almgrenin jäljessä. Saman vuoden nuorten EM-kisoissa Eskilstunassa hän sijoittui neljänneksi. Kaudella 2015 Berglund osallistui myös 1 500 metrille Ruotsin-mestaruuskisoissa ja otti matkalla ensimmäisen maansa mestaruuden. Hän osallistui vielä seuraavan vuoden EM-kisoissa Amsterdamissa 800 metrille mutta putosi jo alkuerissä.

Kalle Berglund vuoden 2019 Ruotsi-Suomi -maaottelun 5 000 metrillä Tukholman olympiastadionilla.
Seuraavina vuosina hän ottikin Ruotsin mestaruuksia 1 500 metrillä (2016, 2018 ja 2019) sekä 5 000 metrillä kaudella 2018. Kauden 2017 sisähallikisat sujuivat Berglunilla hyvin, sillä hän paransi maansa 1 500 metrin sisähalliennätystä aikaan 3.37,69 ja saavutti samalla matkalla hopeaa Belgradin EM-hallikilpailuissa Puolan Marcin Lewandowskin voittaessa. Kesän 2017 MM-kisoissa Lontoossa hän eteni välieriin. Kaudella 2018 hän karsiutui 1 500 metrin alkuerissä sekä Birminghamin MM-hallikilpailuissa että Berliinin EM-kilpailuissa. Hän kuitenkin paransi ennätystään 800 metrillä aikaan 1.46,63 ja 1 000 metrillä aikaan 2.19,21. Hän juoksi syyskuussa Zagrebissa vain kahden sadasosan päähän Johnny Kroonin Ruotsin ennätyksestä ajalla 3.36,51. Syksyn 2018 Suomi–Ruotsi-maaottelussa Berglundilla oli tiukka lopputaisto Suomen Topi Raitasen kanssa maaottelun päätösmatkalla 1 500 metrillä, jossa Raitanen ratkaisi voitollaan miesten ottelun Suomen voitoksi. 
Kaudesta 2019 tuli Berglundille sitten 1 500 metrin ja mailin Ruotsin ennätysten parannusvuosi, sillä hän juoksi kesäkuussa Oslon Bislettillä uudeksi mailin Ruotsin ennätykseksi 3.53,83 parantaen näin Anders Gärderudin vuonna 1975 juoksemaa ennätystä yli puolella sekunnilla. Elokuussa kaatui Bernissä Ruotsin 1 500 metrin ennätys aikaan 3.36,07, jolla hän paransi Kroonin vuonna 1985 juoksemaa aikaa lähes puolella sekunnilla. Vajaa kaksi viikkoa myöhemmin Göteborgin Slottsskogsvallenilla matkan ennätys parani vielä aikaan 3.34,89. Kaudella 2019 Berglund oli noussut maailman huippukastiin, mitä osoitti hänen pääsynsä Dohan MM-kisoissa 1 500 metrin loppukilpailuun, jossa hän sijoittui yhdeksänneksi uudella Ruotsin ennätyksellä 3.33,70.  Vuodelle 2021 siirretyissä Tokion olympialaisissa hän karsiutui 1 500 metrin alkuerissä.

Berglund nimettiin yleisurheilusaavutustensa johdosta vuonna 2019 yleisurheilun Stora Grabbar -kunniagalleriaan numerolla 560.

Lähteet
-------

1. 1 2 3 4 5  Training and Philosophy That lead to Swedish record 3.33,70 1500 m - The Kalle Berglund story  1/2020. pajulahti.com. Viitattu 22.4.2021. (englanniksi)
2. ↑  Kalle Berglund Svensk Olympiska Kommitteé. Viitattu 22.4.2021. (ruotsiksi)
3. ↑  Sensationellt EM-silver för Kalle Berglund  4.3.2017. SVT Sport. Viitattu 22.4.2021. (ruotsiksi)
4. 1 2  Kalle Berglund Kansainvälinen yleisurheiluliitto.  (englanniksi)
5. ↑  Berglund nära svenska rekordet på 1 500 meter  4.9.2018. Piteå-Tidningen.  Arkistoitu 22.4.2021. Viitattu 22.4.2021. (ruotsiksi)
6. ↑  Topi Raitanen juoksi Ratinan hurmokseen – miesten pitkä tappioputki komeasti poikki  1.9.2018. Iltasanomat. Viitattu 22.4.2021.
7. ↑  Svenskt rekord av Kalle Berglund på 1 500 meter!  4.8.2019. Spring Löpning för Alla. Viitattu 22.4.2021. (ruotsiksi)
8. ↑  "Jag blev chockad när jag såg tiden"  16.8.2019. Expressen. Viitattu 22.4.2021. (ruotsiksi)
9. ↑  Kalle Berglund slog svenskt rekord i VM-finalen  6.10.2019. Aftonbladet. Viitattu 22.4.2021. (ruotsiksi)
10. ↑  TV-kovan tuplapäivä – oppia naapurimaista  22.1.2020. Juoksija-lehti.  Arkistoitu 22.4.2021. Viitattu 22.4.2021.
11. ↑  Friidrotttens Stora - Grabbar och Tjejer  2019. Friidrottens Stora. Viitattu 22.4.2021. (ruotsiksi)

Aiheesta muualla
----------------

* Kuvia tai muita tiedostoja aiheesta **Kalle Berglund** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |